АҞӘА, ԥхынгәы 1- Sputnik. Урыстәыла атәылауаа иарбанзаалак урыстәылатәи алаҵа ҟарҵазар, уи азы аршаҳаҭга рымазар Ҭырқәтәыла ицар ҟалоит ҳәа аҳәамҭа ҟаиҵеит Ҭырқәтәыла ААР аминистр Мевлиут Чавушоглу.
"Алаҵа ҟазҵаз дарбанзаалак дҳадаҳкылоит. Алаҵа змам рҟынтәи ПЦР-тест рымазароуп. Ари азеиԥш шәарҭадароуп",- иҳәоит Чавушоглу Анталиа Сергеи Лаврови иареи еицымҩаԥыргаз апресс-конференциаҿ.
Ҭырқәтәыла алалара аԥҟарақәа рыла 6 шықәса иреиҳабу алаҵа змам атуристцәа рҟынтәи ПЦР-тест азы аршаҳаҭга рымазароуп аҭыԥ ахь инеиаанӡа 72 сааҭ раԥхьа иҟарҵаз, ма аҵыхәтәантәи фымз рыҩныҵҟа ачымазара шырхыргаз азы аршаҳаҭга.
COVID-19 аҟынтә алаҵа "Спутник V" ҟазҵаз уи азы асертификат рымазароуп, насгьы англыз бызшәала ихарҭәаазароуп, аҳәаанырцә атәылауаҩшәҟәы адыррақәа аныԥшуазароуп.
АҞӘА, ԥхынгәы 29 - Sputnik. Ермантәыла атәылахьчара аминистрра аҳәамҭа ҟанаҵеит азербаиџьантәи ар аԥшьаша ауыха аерманцәа рпозициақәа ирылахысуан ҳәа. Абри атәы аанацҳауеит РИА Новости.
"Ԥхынгәы 29 асааҭ 03.00 (02.00 мск) азы аҳәаа гегаркунитәи аучасток аҿы азербаиџьантәи аруаа аиқәшаҳаҭра еилаганы апровокациақәа ирылагеит, аерманцәа рпозициақәа иреихсуан. Аерман ган аҭак ашьҭахь ахымца аанкылан. Асааҭ 07.00 (06.00 мск) рзы иҭынчроуп", - аҳәоит атәылахьчаратә усбарҭа адырраҿы.
Уаанӡа Азербаиџьан атәылахьчара аминистрра аҳәамҭа ҟанаҵахьан Ермантәыла аиқәшаҳаҭра еиланагеит ҳәа.
Ахаша Ереван адырра ҟанаҵеит аҳәааҿы аҭыԥ змаз аиҿахысраан хҩык ҭахеит хәҩык ахәрақәа роуит ҳәа.
Анаҩс Еревани Бақәеи ишьақәдырӷәӷәеит ахымца шааныркыло.
АҞӘА, ԥхынгәы 28 - Sputnik. Нанҳәамзазы акаҳуа ахә 10-12 процент ишьҭыҵыр ҟалоит ҳәа аанацҳауеит РИА Новости, "Коммерсант" адыррақәа шьаҭас иҟаҵаны. Ари ажәабжь аҭыжьымҭа иазеиҭарҳәеит ахәаахәҭратә еилахәыра "Верный" аҟны.
Агазеҭ иазгәанаҭоит аалыҵ ахә ишацло азы адырра мзыз хаданы иазыҟоу Бразилиа сынтәа акаҳуа ахьымӷьацаз ауп. Иара убасгьы алогистика ахәԥсагь халеит.
Адәқьанқәа рҳа "Лента" "Коммерсант" аинформациа азышьақәдырӷәӷәеит, убри аан ирҳәеит ари азҵаара аҽа ӡбракгьы аиур шалшо.